У склопу програма интеркултуралне размене уз подршку и сарадњу са Фондацијом ,,Песталоци" из Швајцарске дванаест ученика шестог и седмог разреда наше школе у пратњи наставница Гордане Обрадовић и Сање Дражић боравили су у Дечијем селу у Трогену у Швајцарској. У двонедељном боравку (11.3- 26.3) ученици су учили и дружили са својим вршњацима из Инђије, Бачке Паланке и Руског Крстура, као и са вршњацима из Северне Македоније, из Тетова, Прилепа, Скопља, Куманова. Кроз радионице обрађивали су теме толеранције, идентитета, заштите животне средине, на излетима обилазили швајцарске градове: Цирих, Луцерн, Женеву, посетили Рајнине водопаде и музеј ,,Технораму" и самостално преузимали одговорност о боравку у кућама и обављању свакодневних кућних послова.
Овај боравак остаће свим учесницима у лепој успомени, а своја искуства и сазнања са радионица ученици су наставили да преносе и на своје вршњаке у школи као и на ученике ССШ ,,Бранко Радичевић" у Руми који су се припремали за одлазак у Троген у априлу. Захваљујемо на сарадњи ССШ ,,Бранко Радичевић" која нас је укључила у овај вредан и значајан пројекат као и локалној заједници и школи који су на себе преузели део трошкова и омогућили да учествујемо у овој интеркултуралној размени.

